Partidul Libertate, Unitate și Solidaritate (PLUS) consideră că declarațiile premierului Viorica Dăncilă și ale șefului PSD, Liviu Dragnea, în contextul publicării raportului MCV în aceeași zi cu adoptarea în Parlamentul European a Rezoluției privind statul de drept în România, sunt false și dăunătoare intereselor naționale și europene ale României.

Premierul Viorica Dăncilă a declarat marți seara că este „…dezamăgită şi revoltată. Dezamăgită pentru că nu e drept, nu e corect, câtă vreme argumentele României nu sunt luate în consideraţie (sic!) şi obiectivele MCV-ului sunt mereu mişcătoare, tocmai pentru a nu fi îndeplinite. (…) Sunt revoltată pentru că României i se cer lucruri de neacceptat într-o altă ţară europeană”.

În completare, șeful celui mai important partid din coaliția de guvernare, Liviu Dragnea, a afirmat că „avem alte lucruri mai importante de discutat decât justiția”.

1. De ce considerăm că premierul și șeful PSD mint și afectează interesele României în UE?

Obiectivele MCV nu sunt „mereu mișcătoare, pentru a nu fi îndeplinite”. Obiectivele MCV sunt clar exprimate încă de acum 10 ani, odată cu aderarea României la Uniunea Europeană, iar condiționalitățile impuse de acest mecanism trebuie îndeplinite întocmai, printr-un pact acceptat de România ca parte a Tratatului de aderare.

României nu i se cer lucruri de neacceptat într-o altă țară europeană. României i se cer lucruri pe care statul român s-a angajat, el însuși, să le respecte și să le dezvolte în parcursul său european. Independența justiției și implementarea strategiei naționale anticorupție sunt cele mai importante dintre aceste cerințe. Așadar, în contextul angajamentului pe care România și l-a asumat față de Uniunea Europeană, ca actor și partener egal de dialog cu alte state membre, nu există alte lucruri mai importante decât justiția.

2. Ce este MCV și de ce Raportul MCV și Rezolutia Parlamentului European nu reprezintă o ingerință în suveranitatea României?

MCV (Mecanismul de Cooperare și Verificare) a fost introdus în baza Tratatului privind aderarea României la Uniunea Europeană. Acest mecanism a fost introdus întrucât România nu respecta standardele privind justiția la momentul la care a fost semnat acest tratat. Practic, statele membre ale Uniunii Europene au făcut un compromis în privința României și a Bulgariei, fiind de acord cu aderarea acestor două țări, deși nu erau întrunite condițiile privind justiția. România, semnând Tratatul de aderare, și-a asumat această obligație. Mai mult, prin vot popular, urmare a referendumului privind aprobarea modificării Constituției din 2003, poporul român, în mod suveran, a fost de acord ca prevederile și normele specifice Uniunii Europene să se aplice cu prioritate față de normele de drept intern (art. 148 alin. (2) din Constituția României). Recomandările pe care le fac Parlamentul European și Comisia Europeană nu înseamnă o ingerință în suveranitatea României, ci un apel la respectarea angajamentului prin care poporul român a transferat o parte din suveranitatea sa către instituții ale Uniunii Europene, cu drepturile și beneficiile aduse de apartenența la marea familie europeană, dar și cu obligații clare.

3. Este normal ca România să-și respecte obligațiile asumate prin Tratatul de aderare la Uniunea Europeană?

Constituția României impune statului român și, implicit, politicienilor aflați la putere, să îndeplinească întocmai şi cu bună-credinţă obligaţiile ce le revin din tratatele la care România este parte (art. 11 alin. (1) din Constituția României). Mai mult, potrivit art. 148, alin. (4) din Constituție, parlamentului, președintelui și guvernului le revine, alături de autoritatea judecătorească, sarcina de a veghea la respectarea de către România a obligațiilor sale în cadrul Uniunii Europene. Asa cum însăși Curtea Constituțională a României a arătat prin Decizia nr. 2/11.01.2012: „(…) calitatea de membru al Uniunii Europene impune statului român obligația de a aplica acest mecanism (MCV, n.n.) și a da curs recomandărilor stabilite în acest cadru” . Mecanismul de Cooperare și Verificare face parte din acquis-ul comunitar, iar legile justiției au reprezentat una dintre condițiile prealabile pe care România a trebuit să le îndeplinească în vederea aderării la Uniunea Europeană. Fără aceste legi, România nu ar fi devenit membră a Uniunii Europene. După mai bine de 10 ani de la aderarea noastră la Uniune, Guvernul PSD-ALDE, încălcând prevederile art. 11 din Constituție, refuză să mai respecte Tratatele la care România este parte, desconsiderând și încălcând obligațiile pe care statul nostru și le-a asumat față de Uniunea Europeană și, implicit, față de cele 25 de state membre care au fost de acord cu primirea noastră și a Bulgariei în UE.

4. Măsurile urgente pe care trebuie să le ia PSD-ALDE pentru a salva onoarea poporului Român

În primul rând, guvernarea PSD ALDE trebuie să abroge de urgență toate modificările operate în domeniul legilor justiției. Raportul MCV din 2018 indică, prin comparație cu raportul aferent anului 2016, că România a involuat critic în privința independenței justiției, în domeniul drepturilor cetățenești, respectiv în lupta anticorupție. După abrogarea acestor modificări legislative, PSD-ALDE trebuie să se abțină de la:

– A sabota independența justiției prin exercitarea unei influențe politice asupra magistraților: numiri politice în cadrul inspecției judiciare (așa cum este cazul OUG prin care s-a prelungit mandatul conducerii inspecției judiciare), schimbarea și șefilor de parchete pe criterii politice etc – Modificarea Codului Penal și a Codului de Procedura Penală cu unicul scop de a îngreuna sau a opri procesele și urmăririle penale demarate împotriva oamenilor politici, unii dintre ei chiar șefi ai partidelor politice aflate la guvernare;

– A nesocoti recomandările venite din partea Comisiei de la Veneția ce activează în cadrul Consiliului Europei (instituție în cadrul căreia își desfășoară activitatea și CEDO), respectiv a GRECO;

– A împiedica urmăririle penale demarate împotriva membrilor Parlamentului, prin refuzul de a vota în sensul ridicării imunității și continuării cercetărilor penale.

Concluziile Raportului MCV sunt extrem de tranșante: „Intrarea în vigoare a legilor justiției revizuite, precum și presiunea exercitată asupra independenței sistemului judiciar, în general, și asupra Direcției Naționale Anticorupție, în particular, la fel ca și alte măsuri care subminează lupta împotriva corupției au anulat progresele înregistrate sau au pus sub semnul întrebării ireversibilitatea progreselor înregistrate”

Nu ne aflăm într-un cadru opțional, în care putem accepta cu seninătate ca anumite jocuri politice în interes personal – de evitare a pedepsei cu închisoarea – să fie confundate, chiar și din neatenție, cu interesul național. Ne aflăm într-un cadru instituțional și legislativ european în care interesul național coincide cu respectarea regulilor din Tratate și cu responsabilitatea României de a face față unor cerințe minime și de bun simț. În schimbul acestor obligații, primim bani europeni, asistență pentru dezvoltare, dreptul de a munci și de a studia oriunde în Europa, posibilitatea de a construi o infrastructură solidă, de a atrage investiții importante, de a construi spitale și școli moderne. În plus, România contează la masa deciziilor politice privind Europa în măsura în care este un partener credibil, solid, care își respectă angajamentele. Acesta este interesul național și european al României, pe care Dragnea și coaliția PSD ALDE îl subordonează propriei obsesii pentru putere și imunitate absolută în fața legii.